Pelajar Kpg. Bemban naik bot tempur ke sekolah
JELEBU:  Pengalaman pertama kali menyeberangi sungai menaiki bot tempur Angkatan Tentera Malaysia (ATM) pada hari permulaan sekolah mengujakan pelajar yang tinggal di Kampung Bemban, dekat sini. Laluan utama ke sekolah berkenaan yang terletak di Kampung Jerang itu terputus akibat banjir besar baru-baru ini apabila jambatan yang menghubungkan kedua-dua kampung itu musnah dan kini dalam kerja pembinaan semula oleh pihak Jabatan Kerja Raya. Seawal 6.30 pagi, anggota ATM telah bersedia dengan sebuah bot bagi membawa kira-kira 20 pelajar berkenaan ke sekolah dengan menyeberangi Sungai Triang menaiki bot pada hari pertama pembukaan sekolah semalam. Bot tempur sepanjang 12 kaki itu dilengkapi jaket penyelamat untuk kegunaan pelajar dari Sekolah Kebangsaan (SK) Durian Tipus, SK Simpang Durian, SK Sungai Buloh dan Sekolah Menengah Kebangsaan Triang Hilir. Biarpun tidak sampai lima minit menyeberangi Sungai Triang itu, Nur Syuhada Zainal, 10 tahun berasa seronok dan bersemangat untuk ke sekolah bersama rakan-rakan. Sebelum jambatan itu rosak, dia menaiki kereta dipandu ibunya dan permulaan sesi persekolahan semalam adalah pengalaman pertama menaiki bot ke sekolah serta pulang ke rumahnya di Kampung Bemban. “Ini merupakan pertama kali saya naik bot ke sekolah, sangat seronok…selalunya ayah hantar saya menaiki motosikal, kali ini sangat berbeza, ini pengalaman yang sangat menyeronokkan,” kata Ahmad Nuzul Haikal Mohd Rosdi, 4. — Bernama 
See author's posts
